Diari Oficial de la Generalitat Valenciana


Sumari del DOGV 4608, del 15-10-2003 (2003/10552)

ORDE de 15 de setembre de 2003, de la Conselleria d'Economia, Hisenda i Ocupació, per la qual es publica la relació de municipis de la Comunitat Valenciana als quals és d'aplicació la bonificació del 50% sobre les quotes del cànon de sanejament per usos domèstics, prevista en la Llei de la Generalitat Valenciana 2/1992, de 26 de març, respecte als consums d'aigua efectuats durant el segon semestre de l'any 2003.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4608

Data del DOGV
:   15-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/10996


Data del document
:   15-09-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * sanejament
    * municipi
    * consum d'aigua
    * impost local

ORDE de 15 de setembre de 2003, de la Conselleria d'Economia, Hisenda i Ocupació, per la qual es publica la relació de municipis de la Comunitat Valenciana als quals és d'aplicació la bonificació del 50% sobre les quotes del cànon de sanejament per usos domèstics, prevista en la Llei de la Generalitat Valenciana 2/1992, de 26 de març, respecte als consums d'aigua efectuats durant el segon semestre de l'any 2003. [2003/F10841]
  
La Llei 2/1992 de 26 de març, de Sanejament de les Aigües Residuals de la Comunitat Valenciana, en la disposició transitòria segona estableix una bonificació del 50% sobre les quotes del cànon de sanejament per usos domèstics en aquells municipis que no compten amb sistemes de depuració en servei, en execució o amb projecte tècnic aprovat per la Generalitat.
  
L'esmentada disposició transitòria preveu, així mateix, la supressió automàtica d'esta bonificació des del moment en que els municipis fins aleshores beneficiaris d'esta compten amb un d'estos projectes de sistema de depuració aprovat tècnicament per la Generalitat Valenciana.
  
D'altra banda, l'apartat 1 de l'article 12 del Decret 266/1994, de 30 de desembre, del Govern Valencià, pel qual s'aprova el Reglament sobre el Règim Economicofinancer i Tributari del Cànon de Sanejament, estableix que s'entendrà que hi ha un projecte tècnic aprovat per la Generalitat Valenciana quan hi haja un plec de prescripcions tècniques o projecte d'obres aprovat per l'òrgan competent d'esta. El reglament esmentat disposa també que mitjançant una ordre de la d'Economia, i Hisenda (avui Conselleria d'Economia, Hisenda i Ocupació), a proposta de la d'Obres Públiques, Urbanisme i Transports (actualment, Conselleria d'Infraestructures i Transport), es determinaran els municipis o àrees als quals s'aplicarà, durant cada semestre natural, la bonificació esmentada, per raó de les circumstàncies que hi concorren el primer dia d'estos períodes.
  
D'acord amb això, l'Ordre d'esta conselleria de 7 de febrer de 2003 estableix la relació de municipis beneficiaris de l'esmentada bonificació del 50% durant el primer semestre de 2003, i en l'article 3 disposa que les variacions en la situació existent en estos el dia 1 de gener de l'exercici esmentat determinaran les corresponents modificacions en la relació de municipis esmentada amb efecte des del dia 1 de juliol de 2003. En este sentit, cal tenir en compte, d'acord amb els antecedents que hi ha sobre això en la Divisió de Recursos Hidràulics, que durant el primer semestre de 2003 s'ha aprovat el projecte tècnic de les instal·lacions de sanejament i depuració que donaran servici al municipi de Castielfabib (inclòs en el projecte de col·lectors generals i EDAR de Castielfabib, Torrebaja, Los Santos) el que ha de suposar la pèrdua del benefici tributari recollit per este municipi en l'Ordre de 7 de febrer de 2003 esmentada.
  
Per això, vista la proposta realitzada per la Conselleria d'Infraestructures i Transport, i fent ús de l'autorització continguda en l'article 12 del Decret 266/1994, de 30 de desembre, del Govern Valencià,
  
ORDENE
  
Article 1. Bonificació corresponent al segon semestre de 2003
  
Durant el segon semestre de 2003 gaudiran d'una bonificació del 50% del seu import les quotes meritades en concepte de cànon de sanejament pels consums d'aigua per a ús domèstic realitzats en els municipis a què es refereix l'annex de la present ordre.
  
Article 2. Facturació de consums realitzats en semestres amb diferent règim de subjecció
  
Quan es produïsquen facturacions el període de consum de les quals s'estenga, a l'efecte de la bonificació a què es refereix l'article anterior, a dos o més semestres amb distint règim de subjecció, esta bonificació s'aplicarà en proporció a la part del consum total que corresponga a cadascun d'estos semestres.
  
Article 3. Variació de les circumstàncies existents a l'1 de juliol de 2003
  
Les variacions que, respecte a la situació existent en estos el dia 1 de juliol de 2003, es produïsquen durant el segon semestre de 2003 en els municipis de la Comunitat Valenciana, comportaran les modificacions oportunes en la relació que es recull en l'annex de la present ordre, amb efecte des del dia 1 de gener de 2004.
  
Disposició final
  
Única. Entrada en vigor
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 15 de setembre de 2003
  
El conseller d'Economia, Hisenda i Ocupació,
  
GERARDO CAMPS DEVESA
  
Annex
  
Relació de municipis de la Comunitat Valenciana els consums d'aigua per a ús domèstic dels quals gaudiran d'una bonificació del 50% durant el segon semestre de 2003
  
- Benimodo